SL Uradni list Evropske unije L 306/15

UREDBA EVROPSKE CENTRALNE BANKE (ES) št. 1637/2006

z dne 2. novembra 2006

o prehodnih določbah za uporabo obveznih rezerv Evropske centralne banke po uvedbi eura v Sloveniji

(ECB/2006/15)

SVET EVROPSKE CENTRALNE BANKE JE –

ob upoštevanju Statuta Evropskega sistema centralnih bank in Evropske centralne banke ter zlasti člena 19(1) in prve alinee člena 47(2) Statuta,

ob upoštevanju Uredbe Sveta (ES) št. 2531/98 z dne 23. novembra 1998 o uporabi obveznih rezerv Evropske centralne banke (1),

ob upoštevanju Uredbe (ES) št. 1745/2003 (ECB/2003/9) z dne 12. septembra 2003 o uporabi obveznih rezerv (2),

ob upoštevanju Uredbe Sveta (ES) št. 2532/98 z dne 23. novembra 1998 o pooblastilih Evropske centralne banke za nalaganje sankcij (3),

ob upoštevanju Uredbe Sveta (ES) št. 2533/98 z dne 23. novembra 1998 o zbiranju statističnih informacij s strani Evropske centralne banke (4) ter zlasti členov 5(1) in 6(4) Uredbe,

ob upoštevanju Uredbe (ES) št. 2423/2001 (ECB/2001/13) z dne 22. novembra 2001 o konsolidirani bilanci stanja v sektorju monetarnih finančnih institucij (5),

ob upoštevanju naslednjega:

(1) Uvedba eura v Sloveniji 1. januarja 2007 pomeni, da bodo od tega datuma kreditne institucije in podružnice kreditnih institucij v Sloveniji obvezniki za obvezne rezerve.

(2) Vključitev teh subjektov v sistem obveznih rezerv Evropske centralne banke (ECB) zahteva sprejetje prehodnih določb za zagotovitev nemotene vključitve brez ustvarjanja nesorazmernega bremena za kreditne institucije v sodelujočih državah članicah, vključno s Slovenijo.

(3) Člen 5 Statuta v povezavi s členom 10 Pogodbe o ustanovitvi Evropske skupnosti vsebuje obveznost držav članic, da na nacionalni ravni oblikujejo in izvajajo vse ustrezne ukrepe za zbiranje statističnih informacij, potrebnih za izpolnjevanje zahtev ECB za statistično poročanje, in za zagotovitev pravočasne priprave na sprejetje eura na področju statistike –

SPREJEL NASLEDNJO UREDBO:

Člen 1

Opredelitve

V tej uredbi imajo pojmi „institucija“, „obvezne rezerve“, „obdobje izpolnjevanja“, „osnova za obvezne rezerve“ in „sodelujoča država članica“ enak pomen kot v Uredbi (ES) št. 1745/2003 (ECB/2003/9).

Člen 2

Prehodne določbe za institucije v Sloveniji

1. Z odstopanjem od člena 7 Uredbe (ES) št. 1745/2003 (ECB/2003/9) bo za institucije v Sloveniji prehodno obdobje izpolnjevanja potekalo od 1. januarja 2007 do 16. januarja 2007.

2. Osnova za obvezne rezerve bo za prehodno obdobje izpolnjevanja za vsako institucijo v Sloveniji opredeljena glede na elemente njene bilance stanja na dan 31. oktobra 2006. Institucije v Sloveniji bodo sporočile svojo osnovo za obvezne rezerve Banki Slovenije v skladu z okvirom ECB za poročanje denarne in bančne statistike, kakor je določen v Uredbi (ES) št. 2423/2001 (ECB/2001/13). Institucije v Sloveniji, za katere velja odstopanje po členu 2(2) Uredbe (ES) št. 2423/2001 (ECB/2001/13), bodo izračunale osnovo za obvezne rezerve za prehodno obdobje izpolnjevanja na podlagi svoje bilance stanja na dan 30. septembra 2006.

3. Za prehodno obdobje izpolnjevanja bo obvezne rezerve posamezne institucije v Sloveniji izračunala bodisi ta institucija bodisi Banka Slovenije. Oseba, ki bo izračunala obvezne rezerve, bo izračun predložila drugi osebi in ji dala na voljo dovolj časa, da ga bo le-ta lahko preverila in predlagala popravke, in sicer najkasneje do 11. decembra 2006. Izračunane obvezne rezerve, vključno z morebitnimi popravki, bosta obe osebi potrdili najkasneje 12. decembra 2006. Če stranka, ki je bila obveščena, ne bo potrdila zneska obveznih rezerv do 12. decembra 2006, se bo štelo, da priznava, da se izračunani znesek uporabi za prehodno obdobje izpolnjevanja.

Člen 3

Prehodne določbe za institucije v drugih sodelujočih državah članicah

1. Obstoj prehodnega obdobja izpolnjevanja za institucije v Sloveniji ne bo vplival na obdobje izpolnjevanja, ki velja za institucije v drugih sodelujočih državah članicah na podlagi člena 7 Uredbe (ES) št. 1745/2003 (ECB/2003/9).

2. Institucije v drugih sodelujočih državah članicah se lahko odločijo, da bodo iz svojih osnov za obvezne rezerve za obdobji izpolnjevanja od 13. decembra 2006 do 16. januarja 2007 in od 17. januarja 2007 do 13. februarja 2007 izključile vse obveznosti do institucij v Sloveniji, čeprav se v času izračuna obveznih rezerv te institucije še ne bodo nahajale na seznamu institucij, ki so obvezniki za obvezne rezerve, omenjenem v členu 2(3) Uredbe (ES) št. 1745/2003 (ECB/2003/9).

3. Institucije v drugih sodelujočih državah članicah, ki želijo izključiti obveznosti do institucij v Sloveniji, bodo za obdobji izpolnjevanja od 13. decembra 2006 do 16. januarja 2007 in od 17. januarja 2007 do 13. februarja 2007 izračunale svoje obvezne rezerve na podlagi svoje bilance stanja na dan 31. oktobra 2006 oziroma 30. novembra 2006 in sporočile tabelo v skladu z opombo 5 v Tabeli 1 Priloge I k Uredbi (ES) št. 2423/2001 (ECB/2001/13), v kateri bodo institucije v Sloveniji že prikazane kot obvezniki sistema obveznih rezerv ECB.

To ne bo vplivalo na obveznost institucij, da sporočijo statistične informacije za ti obdobji v skladu s Tabelo 1 Priloge I k Uredbi (ES) št. 2423/2001 (ECB/2001/13), v kateri bodo institucije v Sloveniji še vedno prikazane kot banke v kategoriji „Ostali svet“.

Tabele je treba sporočiti v skladu z roki in postopki, določenimi v Uredbi (ES) št. 2423/2001 (ECB/2001/13).

4. Za obdobja izpolnjevanja, ki se začnejo v decembru 2006, januarju 2007 in februarju 2007, bodo institucije v drugih sodelujočih državah članicah, za katere velja odstopanje po členu 2(2) Uredbe (ES) št. 2423/2001 (ECB/2001/13) in želijo izključiti obveznosti do institucij v Sloveniji, izračunale svoje obvezne rezerve na podlagi svoje bilance stanja na dan 30. septembra 2006 in sporočile tabelo v skladu z opombo 5 v Tabeli 1 Priloge I k Uredbi (ES) št. 2423/2001 (ECB/2001/13), v kateri bodo institucije v Sloveniji že prikazane kot obvezniki sistema obveznih rezerv ECB.

To ne bo vplivalo na obveznost institucij, da sporočijo statistične informacije za ta obdobja v skladu s Tabelo 1 Priloge I k Uredbi (ES) št. 2423/2001 (ECB/2001/13), v kateri bodo institucije v Sloveniji še vedno prikazane kot banke v kategoriji „Ostali svet“.

Tabele je treba sporočiti v skladu z roki in postopki, določenimi v Uredbi (ES) št. 2423/2001 (ECB/2001/13).

Člen 4

Začetek veljavnosti in uporaba

1. Ta uredba začne veljati dan po objavi v Uradnem listu Evropske unije.

2. Če ta uredba ne vsebuje posebnih določb, se uporabljajo določbe uredb (ES) št. 1745/2003 (ECB/2003/9) in (ES) št. 2423/2001 (ECB/2001/13).

V Frankfurtu na Majni, 2. novembra 2006 Za Svet ECB Predsednik ECB Jean-Claude TRICHET

(1) UL L 318, 27.11.1998, str. 1. Uredba, kakor je bila spremenjena z Uredbo (ES) št. 134/2002 (UL L 24, 26.1.2002, str. 1).

(2) UL L 250, 2.10.2003, str. 10.

(3) UL L 318, 27.11.1998, str. 4.

(4) UL L 318, 27.11.1998, str. 8.

(5) UL L 333, 17.12.2001, str. 1. Uredba, kakor je bila nazadnje spremenjena z Uredbo (ES) št. 2181/2004 (ECB/2004/21) (UL L 371, 18.12.2004, str. 42).